A BIZOTTSÁG HATÁROZATA
(2006. július 5.)
egyes harmadik országoknak és harmadik országok egyes területeinek a Xanthomonas campestristől (annak a citrusfélékre patogén minden törzsétől), a Cercospora angolensis carv. et Mendestől és Guignardia citricarpa Kielytől (annak a citrusfélékre patogén minden törzsétől) mentesként történő elismeréséről
(az értesítés a C(2006) 3024. számú dokumentummal történt)
(2006/473/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak IV. melléklete A. része I. szakaszának 16.2., 16.3. és 16.4. pontjára,
mivel:
(1)
Annak érdekében, hogy lehetővé váljon harmadik országokból származó Citrus L., Fortunella Swingle, Poncirus Raf. és ezek hibridjei gyümölcseinek behozatala a Közösségbe, vagy azok Közösségen belüli mozgása a 2000/29/EK irányelv értelmében, az egyes harmadik országoknak és harmadik országok egyes területeinek a Xanthomonas campestristől (annak a citrusfélékre patogén minden törzsétől), a Cercospora angolensis Carv. et Mendestől és Guignardia citricarpa Kielytől (annak a citrusfélékre patogén minden törzsétől) mentesként történő elismeréséről szóló, 1998. január 8-i bizottsági határozat (2) egyes harmadik országokat és harmadik országok egyes területeit e károsító szervezetektől mentesnek ismerte el.
(2)
Elfogadása óta a 98/83/EK határozatot többször módosították. Az egyértelműség és az ésszerűség érdekében tehát a 98/83/EK határozatot hatályon kívül kell helyezni és helyébe új határozatot kell léptetni.
(3)
Új-Zéland hivatalos tájékoztatással igazolta, hogy területe mentes a Xanthomonas campestristől és a Guignardia citricarpától. Új-Zélandot ennélfogva e károsító szervezetektől mentesnek kell elismerni.
(4)
Dél-Afrika hivatalos tájékoztatással igazolta, hogy az Északi-Fokföld Hartswater és Warrenton közigazgatási egységei mentesek a Guignardia citricarpától. Dél-Afrika e területeit ennélfogva e károsító szervezettől mentesnek kell elismerni.
(5)
Ausztrália hivatalos tájékoztatást nyújtott be arról, hogy Queensland már nem mentes a Xanthomonas campestristől. Queenslandet ennélfogva nem szabad többé e károsító szervezettől mentesnek elismerni.
(6)
Az e határozatban előírt intézkedések összhangban vannak a Növény-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A IV. melléklet A. része I. szakaszának 16.2. pontja alkalmazásában a következő harmadik országokat ismerik el a Xanthomonas campestris a citrusfélékre patogén minden törzsétől mentesnek:
a)
valamennyi európai citrustermelő harmadik ország, Algéria, Egyiptom, Izrael, Líbia, Marokkó, Tunézia és Törökország;
b)
Afrikában: Dél-Afrika, Gambia, Ghána, Guinea, Kenya, Szudán, Szváziföld és Zimbabwe;
c)
Közép- és Dél-Amerikában, valamint a Karib-térségben: a Bahamák, Belize, Chile, Kolumbia, Costa Rica, Kuba, Ecuador, Honduras, Jamaica, Mexikó, Nicaragua, Peru, a Dominikai Köztársaság, Saint Lucia, Salvador, Suriname és Venezuela;
d)
Óceániában: Új-Zéland.
(2) A IV. melléklet A. része I. szakaszának 16.2. pontja alkalmazásában a következő területeket ismerik el a Xanthomonas campestris a citrusfélékre patogén minden törzsétől mentesnek:
a)
Ausztráliában: Új Dél-Wales, Dél-Ausztrália és Victoria;
b)
Brazília, Rio Grande do Sul, Santa Catarina, Paraná, São Paulo, Minas Gerais és Mato Grosso do Sul államok kivételével;
c)
az Egyesült Államokban: Arizona, Kalifornia, Guam, Hawaii, Louisiana, Északi-Mariana-szigetek, Puerto Rico, Amerikai Szamoa, Texas és az Amerikai Virgin-szigetek;
d)
Uruguay, a Chapicuy folyótól északra elterülő Salto, Rivera és Paysandú megyék kivételével.
2. cikk
A IV. melléklet A. része I. szakaszának 16.3. pontja alkalmazásában a következő harmadik országokat ismerik el a Cercospora angolensis Carv. et Mendestől mentesnek:
a)
valamennyi citrustermelő harmadik ország Észak-, Közép- és Dél-Amerikában, a Karib-térségben, Ázsiában (Jemen kivételével), Európában és Óceániában;
b)
valamennyi citrustermelő harmadik ország Afrikában, Angola, Kamerun, a Közép-afrikai Köztársaság, a Kongói Demokratikus Köztársaság, Gabon, Guinea, Kenya, Mozambik, Nigéria, Uganda, Zambia és Zimbabwe kivételével.
3. cikk
(1) A IV. melléklet A. része I. szakaszának 16.4. pontja alkalmazásában a következő harmadik országokat ismerik el a Guignardia citricarpa Kiely a citrusfélékre patogén minden törzsétől mentesnek:
a)
valamennyi citrustermelő harmadik ország Észak-, Közép- és Dél-Amerikában (Argentína és Brazília kivételével), a Karib-térségben és Európában;
b)
valamennyi citrustermelő harmadik ország Ázsiában, Bhután, Kína, Indonézia, a Fülöp-szigetek és Tajvan kivételével;
c)
valamennyi citrustermelő harmadik ország Afrikában, Dél-Afrika, Kenya, Mozambik, Szváziföld, Zambia és Zimbabwe kivételével;
d)
valamennyi citrustermelő harmadik ország Óceániában Ausztrália és Vanatu kivételével.
(2) A IV. melléklet A. része I. szakaszának 16.4. pontja alkalmazásában a következő harmadik országokat ismerik el a Guignardia citricarpa Kiely a citrusfélékre patogén minden törzsétől mentesnek:
a)
Dél-Afrikában: Nyugati-Fokföld; Északi-Fokföldön: Hartswater és Warrenton közigazgatási egységek;
b)
Ausztráliában: Dél-Ausztrália, Nyugat-Ausztrália és az Északi Terület;
c)
Kínában: valamennyi terület Szecsuán, Jünnan, Kuangtung, Fucsien és Csöcsiang kivételével;
d)
Brazíliában: valamennyi terület Rio de Janeiro, São Paulo és Rio Grande do Sul államok kivételével.
4. cikk
A 98/83/EK határozat hatályát veszti.
5. cikk
E határozat címzettjei a tagállamok.
Kelt Brüsszelben, 2006. július 5-én.